天心區

天心係中國湖南省長沙市嘅市轄區，喺長沙市區之南，南面係長沙縣，北面係開福區，東面係芙蓉區、雨花區，西面同望城區、嶽麓區隔住湘江。面積72km²，人口48.16萬。

史 
天心區得名自區內嘅古蹟天心閣，前身係長沙南區，喺1996年長沙市區大調整之後成立天心區，除咗繼承大部分嘅南區外，重併入咗原先西區兩條街道、原先郊區嘅大托鄉、園藝場、畜牧農場呢啲地方。

天心係長沙老城區，聚集咗長沙60%嘅歷史文化景點，比如天心閣、白沙井、第一師範、賈誼故居、太平街。天心之前嘅歷史同長沙城，喺秦朝時劃天下爲36郡，呢度屬長沙郡臨湘縣，漢代時屬長沙國，到隋朝開皇九年，臨湘縣改名長沙縣。宋哲宗時從長沙縣析出五個鄉，同湘潭縣嘅兩個鄉合做善化縣，縣府就喺鷄公坡。

清初，善化縣分爲四鄉、五坊廂，呢度分屬上、下廂。乾隆時長沙城設坊，轄十四個舖，呢度分屬十三、十四舖。光緒時，舖改叫都，呢度分屬一、八都。清朝冧咗後，善化縣併入長沙縣，屬長沙府，呢度屬長沙縣城南鎮。

1934年，長沙城設4個區，呢度屬第二區，6月成立區所，駐朗公廟，轄4坊15保。1938年，長沙市改區坊保甲四級爲鎮保甲三級，呢度分屬黃道鎮、禮賢鎮、天心鎮。當年文夕大火後，長沙市府裁撤，併入長沙縣，長沙城分屬城南、城北二鎮。1942年恢復市府，長沙城分屬城東、城西、城南、城北、城中五個鎮。1944年1月，鎮鄉改區，長沙城區分成東、南、北、會春、文藝、金盆、嶽麓等8個區，當年6月日本佔領長沙，遞年2月設城南鎮，8月抗戰勝利之後恢復城南區，轄8保，1947年2月拓充爲14保453甲，後調整爲192甲。

1949年8月5號，長沙政權易手，沿襲咗城南區，區所喺下黎家坡。1955年5月，城南區改名南區。1960年4月，區變妙高峰人民公社，駐席草田7號，轄8個分社。1961年9月26號，恢復城南區，1968年成立革命委員會，代替咗人民委員會，1980年10月28號恢復南區。1996年7月10號，改為天心區。

政區 
轄12條街道。
街道：坡子街街道、城南路街道、裕南街街道、金盆嶺街道、新開舖街道、青園街道、桂花坪街道、大托舖街道、文源街道、先鋒街道、赤嶺路街道、黑石舖街道

攷 

長沙政區